บลจ.ทหารไทยเปิดตัวRMFน้องใหม่ขาย14-21ก.ย.
บลจ.ทหารไทย เปิดตัวกองทุน RMF น้องใหม่ &#8220;ธนไพศาล เพื่อการเลี้ยงชีพ&#8221; เน้นลงทุนในตราสารหนี้ระยะปานกลางถึงยาว เปิดขาย 14-21 ก.ย.นี้
14 ก.ย. 2553

บลจ.ทหารไทย เปิดตัวกองทุน RMF น้องใหม่ “ธนไพศาล เพื่อการเลี้ยงชีพ” เน้นลงทุนในตราสารหนี้ระยะปานกลางถึงยาว เปิดขาย 14-21 ก.ย.นี้
นายสมจินต์ ศรไพศาล กรรมการผู้จัดการ บริษัทหลักทรัพย์จัดการกองทุน (บลจ.) ทหารไทย  เปิดเผยว่า บริษัทฯ ได้เตรียมออกกองทุนตราสารหนี้น้องใหม่ในตะกูล RMF เพื่อเป็นทางเลือกแก่ผู้ที่ต้องการออมเงินในระยะยาวเพื่อการเลี้ยงชีพภายหลังการเกษียณอายุซึ่งไม่ต้องการลงทุนในหุ้นซึ่งมีความเสี่ยงสูง แต่ขณะเดียวกันยังคงคาดหวังผลตอบแทนเฉลี่ยที่สูงขึ้นกว่าการลงทุนในกองทุนตลาดเงิน บริษัทฯ จึงได้ตั้งกองทุน RMF น้องใหม่ “กองทุนเปิดทหารไทยธนไพศาล เพื่อการเลี้ยงชีพ” กำหนดเสนอขายครั้งแรกระหว่างวันที่ 14-21 ก.ย.2553 
กองทุนดังกล่าวจะเน้นลงทุนในตราสารหนี้ระยะสั้นทั้งในและต่างประเทศ พร้อมทำสัญญาป้องกันความเสี่ยงจากอัตราแลกเปลี่ยนเต็มจำนวน นอกจากนั้นกองทุนจะจัดการจัดการลงทุนเพื่อให้อายุเฉลี่ยของตราสารทั้งหมดของกองทุน (Portfolio Duration) อยู่ระหว่าง 0.5 ถึง 3 ปีโดยประมาณ ผู้สนใจสามารถลงทุนด้วยมูลค่าการลงทุนขั้นต่ำ 2,000 บาท และพิเศษสำหรับผู้ที่สนใจลงทุนจองซื้อหรือสับเปลี่ยนเข้ากองทุนในช่วงการเสนอขายครั้งแรก (IPO) นั้น กองทุนจะไม่เรียกเก็บส่วนต่างมูลค่าหน่วยลงทุน (Spread) อีกด้วย 
กองทุนเปิดทหารไทยธนไพศาล เพื่อการเลี้ยงชีพ มีมูลค่าเงินทุนโครงการ 2,000 ล้านบาท มีนโยบายลงทุนในเงินฝาก ตราสารหนี้ภาครัฐ  ตราสารหนี้ที่ออกโดยธนาคารที่มีกฎหมายเฉพาะจัดตั้งขึ้น ตราสารหนี้ภาคสถาบันการเงิน และตราสารหนี้ภาคเอกชนชั้นดี สำหรับการลงทุนในประเทศระยะสั้นไม่เกิน 1 ปี ตราสารหนี้ที่ลงทุนจะต้องได้รับการจัดอันดับความน่าเชื่อถือระยะสั้นสองอันดับแรก คือ F1/F2 หรือเทียบเท่า 
ส่วนการลงทุนที่มีอายุมากเกิน 1 ปี ตราสารหนี้ที่ลงทุนต้องได้รับการจัดอันดับความน่าเชื่อถือระยะยาวตั้งแต่ระดับความน่าเชื่อถือในอันดับที่สามารถลงทุนได้ คือระดับ BBB หรือเทียบเท่าขึ้นไป ส่วนกรณีที่ลงทุนในต่างประเทศ ตราสารหนี้ระยะสั้นที่มีอายุไม่เกิน 1 ปี จะต้องได้รับการจัดอันดับความน่าเชื่อถือระยะสั้นสองอันดับแรก คือ F1/F2 หรือเทียบเท่า ส่วนตราสารหนี้ต่างประเทศที่มีอายุมากเกิน 1 ปี ต้องได้รับการจัดอันดับความน่าเชื่อถือระยะยาวตั้งแต่ระดับความน่าเชื่อถือในอันดับที่สามารถลงทุนได้ คือระดับ A- หรือเทียบเท่าขึ้นไป ในกรณีที่เป็นตราสารด้อยสิทธิ์ต้องได้รับการจัดอันดับความน่าเชื่อถือในระดับสามารถลงทุนได้เท่านั้น นอกจากนี้ กองทุนจะทำการป้องกันความเสี่ยงจากอัตราแลกเปลี่ยนของเงินต้นและดอกเบี้ยที่คาดว่าจะได้รับทั้งหมด (Fully Hedge) 
“กองทุนเปิดทหารไทยธนไพศาลเพื่อการเลี้ยงชีพ ออกแบบขึ้นเพื่อส่งเสริมวัฒนธรรมในการออมแบบผูกพันในระยะยาว เพื่อให้มีเงินใช้จ่ายภายหลังการเกษียณอายุ ซึ่งผู้ลงทุนนอกจากจะได้รับสิทธิประโยชน์ทางภาษีแล้ว ยังจะได้รับผลตอบแทนในรูปของดอกเบี้ยและกำไรจากเงินลงทุน โดยสามารถคาดหวังผลตอบแทนเฉลี่ยที่สูงขึ้นกว่ากองทุนตลาดเงินหรือกองทุนตราสารหนี้ระยะสั้น ขณะเดียวกันผู้ลงทุนควรตระหนักถึงความเสี่ยงที่เพิ่มขึ้นได้จากการถือครองตราสารหนี้ภาคเอกชนรวมทั้งตราสารหนี้ต่างประเทศที่มีอยู่ภายใต้การบริหารจัดการของกองทุนบางส่วนแม้จะไม่เท่ากับความเสี่ยงจากการลงทุนในหุ้นก็ตาม ถือเป็นกองทุนทางเลือกใหม่ในตระกูล RMF ”นายสมจินต์ กล่าว
นับได้ว่าในตอนนี้ บลจ.ทหารไทย มีกองทุน RMF ที่เพรียบพร้อมครอบคลุมช่วงระยะเวลาและความเสี่ยงจากการลงทุนที่ผู้ลงทุนสามารถเลือกได้ตามความต้องการและความพอใจ โดยกองทุนเปิดทหารไทยธนบดีเพื่อการเลี้ยงชีพ ซึ่งกองทุนเป็นที่รู้จักและได้รับความนิยมอยู่แล้ว โดยกองทุนนี้ถือว่าความมั่นคงสูงและความเสี่ยงต่ำเพราะทำการลงทุนในตลาดเงิน กองทุนเปิดทหารไทยธนไพศาลเพื่อการเลี้ยงชีพ กองทุนน้องใหม่ที่ทำการลงทุนในตราสารหนี้  และกองทุนตลาดทุนอีก 2 กองทุน คือ กองทุนเปิดทหารไทย SET50 เพื่อการเลี้ยงชีพ และ กองทุนเปิดทหารไทย Jumbo25 เพื่อการเลี้ยงชีพ
นอกจากนั้น บลจ.ทหารไทยได้กำหนดเปิดขายกองทุนตราสารหนี้อีกทั้งสิ้น 2 กองทุน ประกอบด้วยกองทุนเปิดทหารไทย ไพร์มฟันด์ รุ่นที่ 5 ซึ่งมีนโยบายเน้นลงทุนในเงินฝาก ตราสารหนี้ที่เสนอขายทั้งในและต่างประเทศ มีอายุโครงการประมาณ 4 เดือนขนาดเงินทุนโครงการ 1,400 ล้านบาท ให้ผลตอบแทนการลงทุนหลังหักค่าใช้จ่ายประมาณ 1.60%  
ทั้งนี้กองทุนจะมีการกระจายการลงทุนทั้งในประเทศและต่างประเทศ ได้แก่หุ้นกู้ระยะสั้นธนาคารในประเทศด้วยสัดส่วนการลงทุนประมาณ 40% ตั๋วเงินคลัง พันธบัตรรัฐบาลและพันธบัตรธนาคารแห่งประเทศไทยด้วยสัดส่วนการลงทุนประมาณ 20% ส่วนที่เหลือจะลงทุนในรูปเงินฝากกับธนาคารบาร์เคลย์ สาขาสหรัฐอาหรับเอมิเรตส์ประมาณ 24% และตั๋วแลกเงินธนาคารในประเทศไทยประมาณ 16% และกองทุนเปิดพันธบัตรเกาหลีใต้รุ่นที่ 108 อายุของกองทุนประมาณ 1 ปี 10 เดือน ขนาดเงินทุนโครงการ 1 พันล้านบาท ให้ผลตอบแทนการลงทุนหลังหักค่าใช้จ่ายประมาณ 2.30% โดยทั้ง 2 กองทุนได้กำหนดให้มีการทำสัญญาปกป้องความเสี่ยงจากอัตราแลกเปลี่ยนเต็มจำนวน กำหนดเปิดขายครั้งแรกระหว่างวันที่ 15-21 ก.ย.นี้ ผู้สนใจสามารถลงทุนด้วยมูลค่าการลงทุนขั้นต่ำ 2,000 บาท โดยผู้ลงทุนประเภทบุคคลธรรมดาได้รับการยกเว้นภาษี